LXXII.  Ecclesiae S. Laurentii Florentinae protectionem suscipit, bonaque confirmat.   (Laterani, Jun. 21.) [LAMI,  Ecclesiae Florent. Monum.,  III, 1785.]
Author: Clemens III

CLEMENS episcopus, servus servorum Dei, dilectis filiis ILDEBRANDO priori S. Laurentii Florentinae civitatis, ejusque fratribus tam praesentibus quam futuris canonice substituendis, in perpetuum.

Piae postulatio voluntatis effectu debet prosequente compleri, ut et devotionis sinceritas laudabiliter enitescat, et utilitas postulata vires indubitanter assumat. Eapropter, dilecti in Domino filii, vestris justis postulationibus clementer annuimus, et praefatam ecclesiam S. Laurentii in qua divino estis obsequio mancipati, ad exemplar recordationis Nicolai, Alexandri II, Alexandri III et Lucii praedecessorum nostrorum Romanorum pontificum, sub beati Petri et nostra protectione suscipimus, et praesentis scripti privilegio communimus, statuentes, ut quascunque possessiones, quaecunque bona, eadem ecclesia impraesentiarum juste et canonice possidet, aut in futurum concessione pontificum, largitione regum vel principum, oblatione fidelium, seu aliis justis modis, praestante Domino, poterit adipisci, firma vobis vestrisque successoribus et illibata permaneant. In quibus haec propriis duximus exprimenda vocabulis. Parochiam ecclesiae vestrae pertinentem, sicut hactenus habuistis; hospitale quod juxta ecclesiam supradictam B. Laurentii situm est cum omnibus pertinentiis suis; hospitalem domum a Spina Petrioli in Plebeio Sancti Stephani in Pane construtam, et ab ejus uxore ecclesiae S. Laurentii collatam, cum omnibus pertinentiis suis; ecclesiam S, Marci cum omnibus pertinentiis suis; montem S. Laurentii qui ex uno latere proximatur terrae S. Joannis, et duabus viis decurrentibus, et ex alio S. Romuli, tertio S Mariae, quarto decurrit ei via regia, cum decimis et primitiis suis; abbaticum Portae S. Laurentii cum ipsa etiam congregatione: ecclesiam S. Bartholomaei sitam in Faltignano cum omnibus pertinentiis suis, et possessiones omnes quas in eadem curia possidetis; ecclesiam S. Andreae in Percussine; quaecunque etiam a praedictis praedecessoribus nostris Romanis pontificibus vobis concessa sunt, et ecclesiae vestrae eorum privilegiis confirmata, similiter roboramus. Prohibemus quoque ut nemini liceat intra terminos parochiae vestrae sine auctoritate dioecesani episcopi et vestro assensu ecclesiam vel oratorium de novo aedificare, salvis privilegiis Romanorum pontificum. Sepulturam praeterea illius loci liberam esse decernimus, ut eorum devotioni et extremae voluntati, qui se illic sepeliri deliberaverint, nisi forte excommunicati vel interdicti sint, nullus obsistat; salva tamen justitia illarum ecclesiarum, a quibus mortuorum corpora assumuntur. Decernimus ergo, ut nulli omnino hominum fas sit praefatam ecclesiam temere perturbare, aut ejus possessiones auferre, vel ablatas retinere, minuere, seu quibuslibet vexationibus fatigare; sed omnia integra conserventur eorum, pro quorum gubernatione concessa sunt, usibus omnimodis profutura, salva sedis apostolicae auctoritate, Florentinique episcopi canonica justitia, Si qua igitur in futurum ecclesiastica saecularisve persona hanc nostrae constitutionis paginam sciens, contra eam temere venire tentaverit, secundo tertiove commonita, nisi reatum suum congrua satisfactione correxerit, potestatis honorisque sui dignitate careat, reamque se divino judicio existere de perpetrata iniquitate cognoscat; et a sacratissimo corpore ac sanguine Dei et Domini Redemptoris nostri Jesu Christi aliena fiat; atque in extremo examine districtae ultioni subjaceat. Cunctis autem eidem loco sua jura servantibus sit pax Domini nostri Jesu Christi, quatenus et hic fructum bonae actionis percipiant, et apud districtum Judicem praemia aeternae pacis inveniant. Amen, amen, amen. Ego Clemens Catholicae Ecclesiae episcopus. Ego Theobaldus Hostiensis et Velletrensis episcopus ss. Ego Alexander tit. Susannae presbyter cardinalis Ego Joannes presbyter cardinalis tit. S. Marii ss. Ego Laborans presb. card. S. Mariae trans Tiberim tit. Calixti ss. Ego Pandulphus presb. card. Basilicae XII Apostolorum ss. Ego Melior presb. card. SS. Joannis et Pauli tit. Pammachii ss. Ego Radulphus tit. S. Praxedis presbyter cardinalis ss. Ego Petrus tit. S. Clementis presbyter cardinalis ss. Ego Bobo tit. S. Anastasiae presbyter cardinalis ss. ss. Ego Petrus presb. cardinalis S. Petri ad Vincula ss. Ego Jordanus presb. card. S. Pudentianae tit. Pastoris ss. Ego Jacobus diac. card. S. Mariae in Cosmedin ss. Ego Octavianus SS. Sergii et Bacchi diac. cardinalis ss. Ego Gregorius S. Mariae in Porticu diac. cardinalis ss. Ego Joannes Felix S. Eustachii diaconus juxta templum Agrippae ss. Ego Joannes S. Theodori diaconus cardinalis ss. Ego Bernardus S. Mariae Novae diaconus cardinalis ss. Datum Laterani per manum Moysi, S. R. E. subdiaconi, vicem agentis cancellarii, XI Kal. Julii, indictione VI, Incarnationis Dominicae anno 1188; pontificatus domini Clementis papae III anno primo.